**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**програма „Научни изследвания, иновации и дигитализация за интелигентна трансформация“ 2021-2027**

**Процедура чрез директно предоставяне на безвъзмездна финансова помощ BG16RFPR002-1.020 Допълващо финансиране на одобрени от Европейската комисия проекти по програма „Цифрова Европа“**

СЪДЪРЖАНИЕ:

[1. Наименование на програмата: 3](#_Toc196466952)

[2. Наименование на приоритета: 3](#_Toc196466953)

[3. Наименование на процедурата: 3](#_Toc196466954)

[4. Измерения по кодове: 3](#_Toc196466955)

[5. Териториален обхват: 3](#_Toc196466956)

[6. Цели на предоставяната безвъзмездна финансова помощ по процедурата и очаквани резултати: 4](#_Toc196466957)

[7. Индикатори: 6](#_Toc196466958)

[8. Общ размер на безвъзмездната финансова помощ по процедурата и разпределение по региони: 7](#_Toc196466959)

[9. Минимален (ако е приложимо) и максимален размер на безвъзмездната финансова помощ за конкретен проект: 8](#_Toc196466960)

[10. Процент на съфинансиране: 8](#_Toc196466961)

[11. Допустими кандидати: 9](#_Toc196466962)

[12. Допустими партньори (ако е приложимо): 9](#_Toc196466964)

[12.1. Критерии за недопустимост на кандидатите и партньорите 9](#_Toc196466966)

[13. Дейности, допустими за финансиране: 12](#_Toc196466967)

[13.1. Допустими дейности 12](#_Toc196466968)

[13.2. Недопустими дейности 14](#_Toc196466969)

[14. Категории разходи, допустими за финансиране: 15](#_Toc196466970)

[14.1. Условия за допустимост на разходите 15](#_Toc196466971)

[14.2. Допустими разходи 16](#_Toc196466972)

[14.3. Недопустими разходи 17](#_Toc196466973)

[15. Допустими целеви групи (ако е приложимо): 18](#_Toc196466974)

[16. Приложим режим на минимални/държавни помощи: 18](#_Toc196466975)

[17. Хоризонтални политики: 19](#_Toc196466976)

[18. Продължителност на процедурата: 20](#_Toc196466977)

[19. Ред за оценяване на проектните предложения: 20](#_Toc196466978)

[20. Критерии и методика за оценка на проектните предложения: 21](#_Toc196466979)

[21. Начин на подаване на проектните предложения: 22](#_Toc196466980)

[22. Списък на документите, които се подават на етап кандидатстване: 23](#_Toc196466981)

[23. Краен срок за подаване на проектните предложения: 26](#_Toc196466982)

[24. Адрес за подаване на проектните предложения/концепциите за проектни предложения: 26](#_Toc196466983)

[25. Допълнителна информация 27](#_Toc196466984)

[26. Приложения към Условията за кандидатстване: 28](#_Toc196466985)

## 1. Наименование на програмата:

Програма „Научни изследвания, иновации и дигитализация за интелигентна трансформация“ 2021-2027 (ПНИИДИТ)

## 2. Наименование на приоритета:

**Приоритет 1** „Устойчиво развитие на българската научно-изследователска и иновационна екосистема“

**Приоритетно направление 4** „Синергия с програми „Хоризонт Европа“ и „Цифрова Европа““

**Специфична цел: RSO1.1.** Развитие и засилване на капацитета за научни изследвания и иновации и на внедряването на модерни технологии (ЕФРР)

## 3. Наименование на процедурата:

**Допълващо финансиране на одобрени от Европейската комисия проекти по програма „Цифрова Европа“[[1]](#footnote-2)**

## 4. Измерения по кодове:

**Измерение 1 - Област на интервенция:**

**012** Научноизследователски и иновационни дейности в публични изследователски центрове, висши учебни заведения и специализирани експертни центрове, включително изграждане на мрежи (индустриални научни изследвания, експериментално развитие, проучвания за установяване на осъществимост).

**Измерение 2 - Форма на финансиране**

**01** Безвъзмездни средства

**Измерение 3 - Териториален механизъм за изпълнение и териториална насоченост**

**33** Друг подходи — Без целеви територии

**Измерение 6 - Допълнителни тематични области във връзка с ЕСФ+:**

**09** Не се прилага.

**Измерение 7 - Равенство между половете във връзка с ЕСФ+\*, ЕФРР, КФ и ФСП**

**03** Полово неутрално.

## 5. Териториален обхват:

Дейностите по настоящата процедура и за двата компонента следва да бъдат изпълнени на територията на Република България и другите страни-членки на ЕС.

Част от дейностите може да се изпълняват и извън територията на Съюза в случаите на дейности за участия в научни конференции, симпозиуми и др. подобни, както и за разпространение на резултатите от научните изследвания, при условие, че допринасят за целите на ПНИИДИТ[[2]](#footnote-3) и са в съответствие с териториалния обхват, определен в договора за финансиране с ЕК по Програма „Цифрова Европа“ (ПЦЕ).

Резултатите от изпълнението на операцията и дейностите по процедурата следва да се ползват на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата и за двата компонента:**

Основната цел на процедурата е да се осигури допълващо финансиране на български научноизследователски организации и висши училища, участващи в одобрени проектни предложения със сключени договори за финансиране в рамките на обявени конкурси по ПЦЕ.

В рамките на настоящата процедура е предвидено да се осигури допълващо финансиране за проектни предложения, одобрени в рамките на обявени конкурси и със сключени договори за финансиране по ПЦЕ, като процедурата се разпределя по компоненти както следва:

* **КОМПОНЕНТ 1:** За две проектни предложения на Институт „Големи данни в полза на интелигентното общество“ като самостоятелно юридическо лице в структурата на Софийския университет „Св. Климент Охридски“[[3]](#footnote-4) със сключени договори за финансиране с ЕК в рамките на конкретни конкурси по ПЦЕ, а именно:
* Проект с наименование „European Citiverses Uniting for Inclusiveness (CU/CitiVerse[[4]](#footnote-5)), одобрен по покана за кандидатстване DIGITAL-2023-CLOUD-AI-04-DEVELOPCITI, който започна на 1 октомври 2024 г.;
* Проект с наименование „Data space for mobility (deployment)“ (DeployEMDS), одобрен по покана за кандидатстване DIGITAL-2022-CLOUD-AI-03-DS-MOBILITY, който започна на 1 ноември 2023 г., както и
* **КОМПОНЕНТ 2:** За проектни предложения, с участието на български научноизследователски организации и висши училища, получили писмо за подкрепа от страна на Министерство на иновациите и растежа, одобрени в рамките на обявени конкурси и със сключени договори за финансиране по ПЦЕ.

**Обосновка:**

Синергийното финансиране по настоящата процедура е от съществено значение за България и Европейския съюз, тъй като ще подкрепи иновациите, устойчивото развитие и цифровата трансформация и в съответствие с целите на Програма „Цифрова Европа”, Стратегията за цифрова трансформация на България 2020-2030 г. и Концепцията за развитието на изкуствения интелект в България до 2030 г.

Настоящата процедура по Програма “Научни изследвания, иновации и дигитализация за интелигентна трансформация“ (ПНИИДИТ) съответства на дългосрочните цели на Европейската комисия, определени в програма „Цифрова Европа“ за периода 2021-2027 г.

ПНИИДИТ се явява основният инструмент, чрез който се постига синергия с директно управляваните програми на ЕС. Подходът за комбинирано и кумулативно финансиране, поставян като акцент от ЕК, е залегнал и се прилага по отношение на предвидените мерки/интервенции в рамките на Специфична цел 1.1. „Развитие и засилване на капацитета за научни изследвания и иновации и на внедряването на модерни технологии“ на ПНИИДИТ, където се предоставя възможност за **постигане на синергиен ефект** чрез осигуряване на необходимото допълващо финансиране за проектите, одобрени за финансиране от Европейската комисия по ПЦЕ.

Програма Цифрова Европа се изпълнява чрез проекти, които укрепват и разширяват използването на съществен цифров капацитет. Това изпълнение следва да включва съфинансиране с държавите членки и, когато е необходимо, с частния сектор. Делът на съфинансиране се определя в работните програми на ПЦЕ.

По настоящата процедура е допустимо финансирането от Съюза да може да покрие до 100 % от допустимите разходи като 50% от финансирането за одобрените проекти се осигурява от програма „Цифрова Европа“, която се управлява пряко от Европейската комисия чрез Генерална дирекция „Съобщителни мрежи, съдържание и технологии“ (DG CONNECT). Останалите 50% за български научноизследователски организации и висши училища, които участват в проекти със сключени договори за финансиране по ПЦЕ, ще бъдат осигурени чрез ПНИИДИТ, като предоставената по настоящата процедура подкрепа не следва да се предоставя от друг национален и/или европейски източник.

Правната рамка за кумулативно финансиране включва:

- чл. 63 (9) от Регламент (ЕС) 2021/1060 гласи, че "Комисията може да разреши комбинирано финансиране от различни европейски фондове, при спазване на условията на националните и европейските регламенти за финансиране";

- чл. 23 (1) от Регламент (ЕС) 2021/694 на Европейския парламент и на Съвета от 29 април 2021 година за създаване на програмата „Цифрова Европа“ постановява, че "финансовата подкрепа, предоставяна от Програмата „Цифрова Европа“, е предназначена за проекти, насочени към цифровата трансформация и иновации в ЕС";

- чл. 194 (1,3) от Финансовия регламент 2024/2509, който урежда правилата за изпълнение на бюджета на ЕС, като дава насоки за съвместно финансиране и условията, при които могат да се комбинират различни финансови източници.

Тези членове осигуряват правната рамка за кумулативното финансиране на проектите, одобрени по ПЦЕ, като позволяват комбинирано финансиране от европейски и национални източници. Според изискванията на процедурите за финансиране по програма „Цифрова Европа“, всеки от проектите ще се управлява чрез два отделни договора за предоставяне на безвъзмездна финансова помощ, които ще се изпълняват паралелно, следвайки приложимите регламенти. Тези договори могат да бъдат обвързани като „синергийни грантове“, когато съответните правила на ПЦЕ го изискват и това е залегнало в грантово споразумение между бенефициерите и Европейската комисия

Подкрепените проекти по настоящата процедура и по двата компонента трябва да съответстват на обхвата на ПНИИДИТ и да осигуряват ефективен принос за постигането на специфичните цели на програмата. Освен това, когато се мобилизира финансиране по линия на политиката на сближаване, то трябва да бъде в съответствие с релевантната стратегия за интелигентна специализация. По настоящата процедура ще се финансират дейности, които отговарят на целите и тематичните области на Иновационната стратегия за интелигентна специализация 2021-2027 г. (ИСИС)[[5]](#footnote-6). За проектите по настоящата операция ще се посочи една или повече от тематичните области на ИСИС, по която ще се изпълняват дейностите.

**Очаквани резултати и по двата компонента:**

1. Мобилизиране на различни източници на финансиране за постигане на максимална добавена стойност от изпълнението на проекти по програма „Цифрова Европа“.

2. Осигуряване на стратегическо финансиране в ключови области, като например: суперкомпютри, изкуствен интелект, киберсигурност, задълбочени цифрови умения и гарантиране на широко използване на цифровите технологии в икономиката и обществото.

## 7. Индикатори:

За доказване/измерване степента на постигане на съответната специфична цел и ефекта от изпълнените дейности/мерки, предвидени за подкрепа по линия на приоритет 1 „Устойчиво развитие на българската научно-изследователска и иновационна екосистема“ на програмата, по настоящата процедура са заложени следните индикатори, приложими и за двата компонента на процедурата, за измерване на степента на постигане на резултатите:

- **RCO06 Изследователи, работещи в подпомагани научноизследователски съоръжения (изчислено в еквивалент на пълно работно време)**

Индикаторът измерва броя изследователи, които използват пряко, в рамките на своята дейност, научноизследователската инфраструктура и/или оборудването, което е финансирано от проекта. Показателят се измерва като годишни еквиваленти на пълно работно време (FTE), изчислени съгласно методологията, предоставена в Ръководството на ОИСР Frascati 2015 г. (OECD (2015). Отчита се за всяка година от изпълнението на проекта по ПНИИДИТ. Целевата стойност е равна на средноаритметичната стойност от отчетените годишни стойности.

Годишният еквивалент на пълно работно време на персонала в областта на научноизследователската и развойната дейност се определя като съотношението на работните часове, действително изразходвани за научноизследователска и развойна дейност през календарна година, разделено на общия брой часове, отработени за същия период от индивид или група. Едно лице не може да извършва повече от един годишен еквивалент на пълно работно време в научноизследователска и развойна дейност на годишна база. Броят на отработените часове се определя на база нормативно/законоустановено работно време. Лице на пълен работен ден ще бъде идентифицирано по отношение на неговия статут на заетост, вида на договора (на пълен работен ден или на непълно работно време) и нивото му на ангажираност в научноизследователска и развойна дейност (вижте Ръководството на ОИСР Frascati 2015, глава 5.3).

- **RCO07 Научноизследователски организации, участващи в съвместни проекти за научни изследвания**

Индикаторът измерва броя на подкрепените научноизследователски организации, които сътрудничат в съвместни проекти за научни изследвания. Съвместните проекти за научни изследвания включват поне една научноизследователска организация и друг партньор (предприятие, научноизследователска организация и др.). Сътрудничеството може да бъде ново или съществуващо и следва да продължи не по-кратко от продължителността на подкрепяния проект. Индикаторът обхваща активни участия в съвместни проекти за научни изследвания, като не включва договорни споразумения без активното сътрудничество на всички партньори в подкрепяния проект.

**- RCR102 Изследователски работни места, създадени в подкрепяни структури (изчислени в еквивалент на пълно работно време)**

Индикаторът измерва броя изследователски работни места, създадени в резултат на проекта по ПНИИДИТ. Показателят се измерва като средни годишни еквиваленти на пълно работно време (FTE), изчислени съгласно методологията, предоставена в Ръководството на ОИСР Frascati 2015 г. Отчита се за всяка година от изпълнението на проекта. Целевата стойност е равна на средноаритметичната стойност от отчетените годишни стойности.

Годишният еквивалент на пълно работно време на персонала в областта на научноизследователската и развойната дейност се определя като съотношението на работните часове, действително изразходвани за научноизследователска и развойна дейност през календарна година, разделено на общия брой часове, отработени за същия период от индивид или група. Едно лице не може да извършва повече от един годишен еквивалент на пълно работно време в научноизследователска и развойна дейност на годишна база. Броят на отработените часове се определя на база нормативно/законоустановено работно време.

- **RCR08 Публикации от подкрепяни проекти**

Броят на научните публикации, се отчита на базата на предоставена информация от бенефициентите с конкретно рефериране в следните бази данни: Scopus, Web of Science или с предоставени от бенефициента доказателства за съответната публикация в друга съпоставима база данни.

Публикациите могат да бъдат под формата на статии, глави в книги или книги (включително съвместни публикации), вкл. монографии и студии. Приносът на подкрепяния проект трябва да бъде ясно идентифициран. Индикаторът обхваща произведения, които са публикувани и/или които са изпратени и приети за рецензия от съответния издател. Във втория случай, за да се отчете изпълнението на индикатора, трябва да бъде представено потвърждение от издателството, че публикацията е приета за рецензия.

Кандидатът трябва задължително да включи в т. „Индикатори“ от Формуляра за кандидатстване поне един от посочените индикатори и да определи целева стойност за всеки от тях, като се съобрази с предвидените за него дейности и резултати от одобреното проектно предложение по програма „Цифрова Европа“.

## 8. Общ размер на безвъзмездната финансова помощ по процедурата и разпределение по региони:

Максимално допустимият размер за допълващо финансиране и за двата компонента по настоящата процедура по ПНИИДИТ е в размер на 18 117 929,82 лв. (9 263 550,42 евро), от които за Компонент 1 за двата проекта CU/CitiVerse и DeployEMDS) до 849 651,66 лв.( 434 420,00 евро) и за Компонент 2 до 17 268 278,16 (8 829 130,43 евро), които се разпределят, както следва:

**Финансовото разпределение по източници на финансиране и по региони на общия размер на безвъзмездната финансова помощ по процедурата и за двата компонента:**

|  |  |  |  |
| --- | --- | --- | --- |
|  | **По-слабо развити региони** | **Преход** | **Общо финансиране по ПНИИДИТ** |
| **ОБЩО ЕФРР+национален** | **15 098 274,85 лв.** | **3 019 654,97 лв.** | **18 117 929,82 лв.** |
| 7 719 625,35 € | 1 543 925,07 € | 9 263 550,42 € |
| **ЕФРР** | **12 833 533,62 лв.** | **2 113 758,48 лв.** | **14 947 292,10 лв.** |
| 6 561 681,55 € | 1 080 747,55 € | 7 642 429,10 € |
| **национален** | **2 264 741,23 лв.** | **905 896,49 лв.** | **3 170 637,72 лв.** |
| 1 157 943,80 € | 463 177,52 € | 1 621 121,32 € |

**Финансовото разпределение по източници на финансиране и по региони по Компонент 1 за двата проекта CU/CitiVerse и DeployEMDS:**

|  |  |  |  |
| --- | --- | --- | --- |
|  | **По-слабо развити региони** | **Преход** | **Общо финансиране по ПНИИДИТ** |
| **ОБЩО ЕФРР+национален** | **708 043,05 лв.** | **141 608,61 лв.** | **849 651,66 лв.** |
| 362 016,66 € | 72 403,33 € | 434 420,00 € |
| **ЕФРР** | **601 836,59 лв.** | **99 126,03 лв.** | **700 962,62 лв.** |
| 307 714,16 € | 50 682,33 € | 358 396,50 € |
| **национален** | **106 206,46 лв.** | **42 482,58 лв.** | **148 689,04 лв.** |
| 54 302,50 € | 21 721,00 € | 76 023,50 € |

**Финансовото разпределение по Компонент 1 на финансирането по ПЦЕ и ПНИИДИТ, съгласно сключените договори с ЕК за двата проекта CU/CitiVerse и DeployEMDS е както следва:**

|  |  |  |  |
| --- | --- | --- | --- |
| **Акроним на проекта** | **ПЦЕ** | **ПНИИДИТ** | **Общо** |
| CU/CitiVerse | 174 743,63 лв. | **174 743,63 лв.** | 349 487,26 лв. |
| 89 345,00 € | 89 345,00 € | 178 690,00 € |
| DeployEMDS | 674 908,03 лв. | **674 908,03 лв.** | 1 349 816,06 лв. |
| 345 075,00 € | 345 075,00 € | 690 150,00 € |

**Финансовото разпределение по източници на финансиране и по региони по Компонент 2:**

|  |  |  |  |
| --- | --- | --- | --- |
|  | **По-слабо развити региони** | **Преход** | **Общо финансиране по ПНИИДИТ** |
| **ОБЩО ЕФРР+национален** | **14 390 231,80 лв.** | **2 878 046,36 лв.** | **17 268 278,16 лв.** |
| 7 357 608,68 € | 1 471 521,74 € | 8 829 130,42 € |
| **ЕФРР** | **12 231 697,03 лв.** | **2 014 632,45 лв.** | **14 246 329,48 лв.** |
| 6 253 967,38 € | 1 030 065,22 € | 7 284 032,60 € |
| **национален** | **2 158 534,77 лв.** | **863 413,91 лв.** | **3 021 948,68 лв.** |
| 1 103 641,30 € | 441 456,52 € | 1 545 097,82 € |

Бюджетът на проектите и по двата компонента по настоящата процедура по ПНИИДИТ (преки и непреки разходи) следва да се планира и отчита спрямо различните категории региони за планиране от ниво NUTS 2, като 16,67% от общия бюджет на процедурата следва да бъдат планирани и отчетени към категория Регион в преход (Югозападен район). Останалите средства следва да се планират и отчитат към категория По-слабо развити региони (Северозападен район, Северен централен район, Североизточен район, Югоизточен район, Южен централен район).

Всички категории допустими разходи по всички проектни предложения и по двата компонента се разпределят между съответните категории региони на пропорционална основа – 16,67% за Регион в преход и 83,33% за По-слабо развити региони, без допълнителна обосновка, отчитайки спецификите на процедурата и предвид факта, че ефектите от научноизследователската дейност на научноизследователските организации и дейностите по цифровизация се разпространяват върху територията на цялата страна, без значение от местоположението им.

**ВАЖНО:** В случай на одобрение на изменение на ПНИИДИТ за преразпределение на средства от „По-слабо развити региони“ към „Регион в преход“, Управляващият орган ще приложи актуалното разпределение по региони на общия размер на безвъзмездната финансова помощ по настоящата процедура.

## 9. Минимален (ако е приложимо) и максимален размер на безвъзмездната финансова помощ за конкретен проект:

По настоящата процедура чрез директно предоставяне на безвъзмездна финансова помощ, няма изискване за **минимален размер** на безвъзмездната финансова помощ, който да бъде заявен от допустимите кандидати.

**Максимален размер на помощта и за двата компонента** за проектите, които ще се съфинансират по ПЦЕ и по ПНИИДИТ се определя в договора за финансиране, сключен за изпълнението на съответния проект, одобрен от ЕК по съответния конкурс по ПЦЕ.

**За Компонент 1 за проекти CU/CitiVerse и DeployEMDS** има сключен договор за финансиране с ЕК по ПЦЕ, като максималният размер на помощта по ПНИИДИТ е както следва:

1. Проект CU/CitiVerse по процедура DIGITAL-2023-CLOUD-AI-04-DEVELOPCITI по ПЦЕ – 174 743,63 лева с ДДС;

2. Проект DeployEMDS по процедура DIGITAL-2022-CLOUD-AI-03-DS-MOBILITY по ПЦЕ – 674 908,03 лева с ДДС.

## 10. Процент на съфинансиране:

Размерът на съфинансирането по ПНИИДИТ се определя в договора за финансиране, сключен за изпълнението на съответния проект, одобрен от Европейската комисия по съответния конкурс по ПЦЕ, като не може да надхвърля 50% от общия бюджет на проекта по ПЦЕ.

Безвъзмездните средства получени съвкупно по ПЦЕ и ПНИИДИТ могат да покриват до 100 % от допустимите разходи по проекта.

По настоящата процедура и за двата компонента не се изисква съфинансиране от страна на кандидата.

## 11. Допустими кандидати:

## 11.1. Критерии за допустимост на кандидатите:

**По настоящата процедура за директно предоставяне конкретните бенефициенти, определени по компоненти са, както следва:**

**I. КОМПОНЕНТ 1:**

**т. I.1.** За проект CU/CitiVerse по процедура DIGITAL-2023-CLOUD-AI-04-DEVELOPCITI по ПЦЕ и за проект DeployEMDS по процедура DIGITAL-2022-CLOUD-AI-03-DS-MOBILITY по ПЦЕ е **Софийски университет „Св. Климент Охридски“, чрез Институт „Големи данни в полза на интелигентно общество” (Институт GATE),** така както е посочен в сключените с ЕК договори за финансиране по ПЦЕ и в одобрената Методология и критерии за **подбор** на операция „Допълващо финансиране на одобрени от Европейската комисия проекти по програма „Цифрова Европа““, одобрена на Петото официално заседание на Комитета за наблюдение на ПНИИДИТ, което се проведе на 22.11.2024 г..

**т. I.2. За всеки от проектите: CU/**CitiVerse по процедура DIGITAL-2023-CLOUD-AI-04-DEVELOPCITI по ПЦЕ и DeployEMDS по процедура DIGITAL-2022-CLOUD-AI-03-DS-MOBILITY по ПЦЕ, **Конкретният бенефициент следва да подаде отделно проектно предложение по настоящата процедура по ПНИИДИТ.**

ИЛИ

**II. КОМПОНЕНТ 2:**

**т. II.1.** Кандидатите по Компонент 2, следва да са **научноизследователски организации (публични или частни)** по смисъла на т. 16, буква ee от Рамката за държавна помощ за научни изследвания, развитие и иновации (C(2022) 7388 final) (Рамката), съответно по смисъла на чл. 2, т. 83 от Регламент (ЕС) № 651/2014 за обявяване на някои категории помощи за съвместими с вътрешния пазар в приложение на членове 107 и 108 от Договора, (OJ L 167, 30.6.2023), **регистрирани на територията на България, които са сключили договор с Европейската комисия за финансиране на изпълнението на съответния проект, одобрен от оценителната комисия по съответния конкурс по ПЦЕ и съгласно** одобрената Методология и критерии за подбор на операция „Допълващо финансиране на одобрени от Европейската комисия проекти по програма „Цифрова Европа“-фаза 2“, одобрени на Шестото официално заседание на Комитета за наблюдение на ПНИИДИТ, което се проведе на 07.03.2025 г.

**т. II.2.** По проект със сключен договор с Европейската комисия (ЕК) по съответен конкурс по ПЦЕ, в който участват повече от една научноизследователски организации от България, **всяка организация подава самостоятелно проектно предложение** по настоящата процедура по ПНИИДИТ. Проектното предложение обхваща единствено приложимите за съответната организация дейности и допустими разходи по договора с ЕК по ПЦЕ. **Една организация има право да подаде само по едно проектно предложение** по настоящата процедура за всеки сключен договор с ЕК по ПЦЕ.

В случай че една организация подаде **повече от едно проектно предложение** по настоящата процедура за един и същ сключен договор по ПЦЕ, **за разглеждане се приема единствено последното подадено предложение**, като всички предходни се считат за оттеглени.

**т. II.3**. Кандидатите по Компонент 2, следва да са получили  **писмо за подкрепа, издадено от Министерство на иновациите и растежа, в качеството му на отговорна институция за ПНИИДИТ.**

**III. Финансов капацитет на кандидатите (приложимо и по двата компонента):**

Въз основа на извършената оценка на проектното предложение от експертите по процедурата на ЕК по ПЦЕ (Evaluation Summary Report) се приема, че Кандидатът разполага с административен и оперативен капацитет.

В изпълнение на чл. 25, ал. 2 от ПМС № 23/2023 г. кандидатът (приложимо и по двата компонента) декларира, че разполага с необходимите финансови ресурси и механизми за покриване на оперативните разходи и разходите за поддръжка по операциите, включващи инвестиции в инфраструктура или производствени инвестиции, за да се гарантира тяхната финансова устойчивост.

За удостоверяване на финансовия капацитет на кандидата в т. „Допълнителна информация, необходима за оценка на проектното предложение“, поле „Финансов капацитет на кандидата“ от Формуляра за кандидатстване, същият следва задължително да представи информация, че разполага с необходимите финансови ресурси и механизми, позволяващи да се изпълнят предложените в проектното предложение дейности и да се гарантира тяхната финансова устойчивост.

## 11.2. Критерии за недопустимост на кандидатите:

|  |
| --- |
| **Потенциалните кандидати по Компонент 2, които са частни организации, не могат да участват в настоящата процедура и да получат безвъзмездна финансова помощ, в случай че:**  **1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и Постановление № 23/2023[[6]](#footnote-7) г. в процедурата **не могат да участват и безвъзмездна финансова помощ не се предоставя на лица за които** са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществени поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване по компонент 2 за частни организации (Приложение 2). Потенциалните кандидати, които са частни организации не могат да участват по компонент 2 на настоящата процедура и да получат безвъзмездна финансова помощ, в случай че**:**  а) са обявени в несъстоятелност;  б) са в производство по несъстоятелност;  в) са в процедура по ликвидация;  г) са сключили извънсъдебно споразумение с кредиторите си по смисъла на чл. 740 от Търговския закон;  д) са преустановили дейността си;  е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;  ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;  з) са лишени от правото да упражняват определена професия или дейност съгласно законодателството на държавата, в която е извършено деянието;  и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;  й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;  к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от стойността, посочена в чл. 54, ал. 5 от Закона за обществените поръчки[[7]](#footnote-8);  л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;  м) лицата, които представляват кандидата, са правили опит да:  i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или  ii) получат информация, която може да им даде неоснователно предимство в процедурата за предоставяне на безвъзмездна финансова помощ;  н) лицата, които представляват кандидата, са осъждани с влязла в сила присъда за:  i) престъпление по чл. 114а – 114т, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;  ii) престъпление, аналогично на тези по горната хипотеза, в друга държава членка или трета страна;  о) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;  п) е налице неравнопоставеност в случаите по чл. 44, ал. 5 от ЗОП;  р) е установено, че:  i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;  ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.  **2)** Не могат да участват в Компонент 2 на процедурата и да получат безвъзмездна финансова помощ кандидати, които са частни организации, за които е установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.  **ВАЖНО:** Горепосоченото ограничение касае само вземания произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които **към момента на проверката преди сключване на административния договор не са изплатени** към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата за недопустимост, ако установеното вземане е погасено.  **3)** Недопустими по компонент 2 на настоящата процедура са кандидати, които са частни организации, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.  **ВАЖНО!** Съответствието с посочените обстоятелства се декларира от кандидатите по Компонент 2, които са частни организации в Декларация при кандидатстване– **Приложение 2** и се проверява от УО на ПНИИДИТ преди подписване на административния договор чрез извършване на съответните служебни и документални проверки.  Допълнително, кандидатите следва да имат предвид, че критериите за недопустимост, се прилагат кумулативно с критериите за допустимост по процедурата.  Кандидатите по компонент 2, които са частни организации следва да представят официални документи за удостоверяване на тези от горепосочените обстоятелства, за които УО на ПНИДИИТ е дал указание, в случаите когато не може да се извърши служебна проверка. |

## 12. Допустими партньори (ако е приложимо):

За Компонент 1: проекти CU/CitiVerse и DeployEMDS партньорството не е приложимо.

За Компонент 2: в рамките на проекти по проведени конкурси по ПЦЕ, за които предстои да се сключи договор с Европейската комисия за финансиране на изпълнението на съответния проект, одобрен от оценителната комисия по съответния конкурс по ПЦЕ, по отношение проектите по настоящата процедура по ПНИИДИТ също партньорството не е приложимо.

**ВАЖНО:** В случай на проект по компонент 2, със сключен договор за финансиране с Европейската комисия по ПЦЕ, в който **повече от една** **научноизследователска организация или висше училище** **от България** отговаря на условията за допустимост по настоящата процедура, всяка една от тях кандидатства като отделен кандидат със самостоятелно проектно предложение по компонент 2 по настоящата процедура по ПНИИДИТ, за частта от финансирането по одобрения по съответния конкурс по ПЦЕ проект, приложимо за съответната организация.

## 13. Дейности, допустими за финансиране:

## 13.1. Допустими дейности

**И по двата компонента, за да бъдат допустими дейностите, трябва да отговарят на следните условия:**

**1)** Да водят до постигането на целите на настоящата процедура, посочени в т.6 от Условията за кандидатстване и да съответстват на предвидените мерки по приоритетно направление 4 „Синергия с програми Хоризонт Европа и Цифрова Европа“ на Приоритет 1 на програма „Научни изследвания, иновации и дигитализация за интелигентна трансформация“ 2021-2027 г. по отношение на допълващото финансиране по линия на програма „Цифрова Европа“;

**2)** Да включват дейности, които попадат в обхвата на Европейския фонд за регионално развитие (ЕФРР), съгласно чл. 5 „Обхват на подкрепата от ЕФРР“ от Регламент (ЕС) 2021/1058 и да се отнасят до някоя от изброените в Регламента видове допустими интервенции (дейности);

**3)** Да попадат в обхвата на поне една от тематичните области на Иновационната стратегия за интелигентна специализация 2021-2027 г. (ИСИС).

**ВАЖНО:** Във връзка с горепосоченото изискване за допустимост на проектите в рамките на поле „Тематични области на ИСИС“ раздел „Допълнителна информация необходима за оценка на проектното предложение“ от Формуляра за кандидатстване, кандидатите задължително описват/обосноват, че предвидените в проекта дейности в раздел „План за изпълнение/дейности по проекта“ са в обхвата на поне една от тематичните области на ИСИС.

**4)** Да се изпълняват само на територията на Република България и на територията посочена в договора с ЕК по програма „Цифрова Европа“. Част от дейностите може да се изпълняват извън територията на България, включително извън територията на Съюза, при условие че допринасят за целите на процедурата и са в съответствие с териториалния обхват, определен в договора с ЕК по програма „Цифрова Европа“;

**5)** Да са в съответствие хоризонталните принципи, съгласно чл. 9 от Регламент (ЕС) 2021/1060[[8]](#footnote-9), включително с принципа за „ненанасяне на значителни вреди“[[9]](#footnote-10) и условията посочени в т. 17 „Хоризонтални политики“ от Условията за кандидатстване.

За удостоверяване на съответствието на проекта и по двата компонента с хоризонталните принципи, включително с принципа за „ненанасяне на значителни вреди“, при подаване на предложението кандидатите декларират посоченото обстоятелство в Декларация при кандидатстване **(Приложение 1) или** Декларация при кандидатстване по Компонент 2 за частни организации **(Приложение 2).**

Съответствието с посочените хоризонтални политики ще бъде проследявано и по двата компонента както на етап оценка на проектните предложения, така и на етап изпълнение на проектите.

**ВАЖНО:** Кандидатът няма право да включва във Формуляра за кандидатстване дейности, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

**Допустимите дейности и за двата компонента са дейностите, предвидени за изпълнение от Кандидата по настоящата процедура,** описани в проектното предложение, одобрено за финансиране от ЕК, и **които са насочени към постигането на основните цели на проекта по съответната процедура по ПЦЕ**.

**Допустими дейности по Компонент 1:**

**За проектите CU/CitiVerse и DeployEMDS** допустими по настоящата процедура BG16RFPR002-1.020 „Допълващо финансиране на одобрени от Европейската комисия проекти по програма „Цифрова Европа“ са следните дейности/

**За проект CU/CitiVerse по процедура DIGITAL-2023-CLOUD-AI-04-DEVELOPCITI:**

1. Развитие и внедряване на локални цифрови двойници и платформи за разширена реалност, които подпомагат интеграцията на виртуални светове за граждани;

2. Създаване на реални случаи на използване от различни градове и общности в Европейския съюз, включително тестове на технологиите в реални условия;

3. Интеграция на технологии за изкуствен интелект, 3D моделиране и оперативна съвместимост;

4. Развитие на сътрудничество с малки и средни предприятия в Европейския съюз, за участие в разработването на иновативни решения;

5. Изпълнение на мерки за защита на данните, сигурност и устойчивост, в съответствие с Европейската рамка за оперативна съвместимост за умни градове и общности (EIF4SCC);

6. Провеждане на дейности по популяризиране и разпространение на резултатите от проекта;

7. Подкрепа на гражданите в тяхното активно участие в процесите на съвместно планиране на градските политики и взаимодействие с виртуалните среди;

8. Изследване и развитие на нови технологии за подобряване на степента на цифровизация и социално включване, в съответствие с принципите на Новата европейска Баухаус инициатива.

**За проект DeployEMDS по процедура DIGITAL-2022-CLOUD-AI-03-DS-MOBILITY:**

1. Разработване и внедряване на техническа инфраструктура за европейско пространство за данни в мобилността, включващо интеграция на съществуващи данни и оперативна съвместимост между различни транспортни системи;

2. Реални пилоти в европейски градове: включват внедряване на конкретни разработки по отношение на използване на данни за мобилност и свързаните с тях технологични решения в градовете София, Барселона, Тампере и други участващи градове;

3. Създаване на механизми за управление на данни и споделяне на данни в съответствие с европейските регулации, включително Закона за управление на данните и Директивата за интелигентни транспортни системи (ITS);

4. Цифровизация на транспортните услуги чрез внедряване на решения, които интегрират данни от различни транспортни модалности (обществен транспорт, микро мобилност и др.) и използват данни в реално време за подобряване на мобилността;

5. Подпомагане на устойчива градска мобилност чрез предоставяне на данни за вземане на решения, свързани с намаляване на въглеродните емисии и насърчаване на устойчивите транспортни решения в съответствие с целите на Европейската зелена сделка;

6. Комуникация и ангажираност на заинтересованите страни: включват дейности по разпространение на резултатите от проекта, както и провеждане на обучения за участниците относно внедряването и управлението на пространствата за данни.

**Допустими дейности по Компонент 2:**

Допустимите дейности включват всички дейности, които са насочени към постигането на основните цели на проекта по съответната процедура по ПЦЕ, и които са разпределени в работните пакети на проекта за българска научноизследователска организация - партньор, допустима като конкретен бенефициент по компонент 2 по настоящата процедура.

**И за двата компонента:**

Във Формуляра за кандидатстване, кандидатите задължително описват/обосноват, предвидените в проекта дейности в раздел „План за изпълнение/дейности по проекта“.

## 13.2. Недопустими дейности

**Недопустими и за двата компонента по процедурата са дейности, които:**

* Не съответстват на дейностите от одобреното проектно предложение и договора за финансиране по ПЦЕ;
* Не са извършени в периода на допустимост, който е от датата на сключване на договора с ЕК по програма „Цифрова Европа“ и до крайния срок за изпълнение на договора по настоящата процедура - датата на представяне на финален отчет, но не по-късно от 31.12.2029 г.;
* С цел гарантиране в максимална степен на спазването на принципа за „ненанасяне на значителни вреди“[[10]](#footnote-11), няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци[[11]](#footnote-12) и заводи за механично-биологично третиране[[12]](#footnote-13);

iv) дейностите и активите, при които дългосрочното обезвреждане на отпадъци може да причини вреда на околната среда.

* Дейности, извършени след изтичане на крайния срок за изпълнение на дейностите по проектното предложение, подадено по настоящата процедурата, с изключение на дейността по изготвяне на сертификат за финансово становище;
* Дейности, които вече са финансирани от друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма;
* Дейности, за които не са заявени разходи в бюджета на проектното предложение
* Дейности за закупуване на дълготрайни активи втора употреба;
* Дейности за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);
* Всички дейности, които не са сред посочените като допустими в настоящите Условия за кандидатстване и по програма „Цифрова Европа“.

## 14. Категории разходи, допустими за финансиране:

При предоставяне на безвъзмездна финансова помощ и по двата компонента по настоящата процедура ще бъдат взети под внимание само допустимите разходи, детайлно описани по-долу и съответстващи на категориите разходи в проекта по програма „Цифрова Европа“ и на максимално допустимите размери на финансиране на съответната категория разход.

По време на оценката на проектните предложения е възможно да бъдат установени обстоятелства, които да налагат промяна в бюджета.

**ВАЖНО!** Във връзка със спазването на принципа за недопускане под никаква форма на реализиране на печалба от безвъзмездните финансови средства, печалбата подлежи на възстановяване[[13]](#footnote-14).

## 14.1. Условия за допустимост на разходите

За да бъдат допустими разходите и по двата компонента по настоящата процедура чрез директно представяне на безвъзмездна финансова помощ следва да са необходими за изпълнение на допустимите дейности, посочени в т. 13 от настоящите Условия за кандидатстване и да отговарят на следните условия:

**1/** Да са в съответствие с категориите разходи, максималните допустими прагове и начините за изчисляване, включени в проекта по ПЦЕ и в административния договор за предоставяне на безвъзмездна финансова помощ, сключен с конкретния бенефициент по настоящата процедура.

**2/** Да бъдат извършени в периода на допустимост на разходите, след датата на сключване на договора с ЕК по програма „Цифрова Европа“ и до крайния срок за изпълнение на договора по настоящата процедура - датата на представяне на финален отчет, но не по-късно от 31.12.2029 г.

**3/** Разходооправдателните документи следва да бъдат издадени в периода на допустимост на разходите по т. 2.

**4/** Да са действително платени от страна на конкретния бенефициент (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на финалния отчет по проекта. Разходи, подкрепени с протоколи за прихващане, не се считат за допустими.

**5/** В проектната документация, съхранявана от бенефициента да са налични оригинални разходооправдателни документи, подкрепящи извършените разходи.

**6/** Да са отразени в счетоводната документация на конкретния бенефициент чрез отделни счетоводни аналитични сметки, съдържащи номер на договор за финансиране или в отделна счетоводна система с утвърдени сметки за отчитане на разходи по договора за финансиране.

**7/** Да са за реално доставени стоки и услуги.

Бюджетът във Формуляра за кандидатстване трябва да отразява допустимите разходи, които са свързани с изпълнението на предложението за изпълнение на проекта и съответства на проекта, за който е сключен договор с ЕК по програма „Цифрова Европа“.

**ВАЖНО:** Разпределението на разходите **и за двата компонента** следва да бъде съобразено със спецификата на изпълняваните дейности, като всеки разход се разпределя и по региони на планиране. В случаите, когато се предвижда възлагането на дейности по реда на Закона за обществените поръчки/глава IV от ЗУСЕФСУ и приложимата подзаконова нормативна уредба, при изготвянето на Формуляра за кандидатстване е необходимо да се вземат предвид нормативните срокове за възлагането, включително и за осъществяване на предварителен контрол, когато е приложимо.

**ВАЖНО:** Относно третирането на ДДС следва да се запознаете с „Указание на министъра на финансите за третиране на ДДС като допустим разход при изпълнение на проекти по програмите, финансирани от ЕФРР, ЕСФ+, КФ, ФСП и ЕФМДРА, ФУМИ, ФВС, програмата по ИУГВП, както и на средствата за финансиране на подхода ВОМР от ЕЗФРСР на ЕС, за програмен период 2021-2027 г.“ (**Приложение 14** от Условията за изпълнение).

## 14.2. Допустими разходи

Допустимите разходи следва да са извършени законосъобразно и не трябва да противоречат на правилата, описани в Регламент (ЕС, Евратом) 2024/2509, Регламент (ЕС) 2021/1060, Регламент (ЕС) 2021/1058, , Закона за управление на средствата от европейските фондове при споделено управление (ЗУСЕФСУ) и ПМС № 86 от 01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021-2027 г.

**ВАЖНО:** По настоящата процедура и за двата компонента могат да бъдат финансирани единствено разходите, включени в оценените от ЕК проекти, за които има сключени договори по ПЦЕ.

**Допустими и за двата компонента са следните категории разходи:**

1. Преки разходи за наети лица

1.1. Преки разходи за възнаграждения за изпълнение, организация и управление (вкл. здравни и осигурителни вноски за сметка на работодателя, произтичащи от националното законодателство) на персонал назначен на трудов договор – изследователи, технически персонал и друг квалифициран персонал, участващ пряко в дейностите по проекта;

1.2. Разходи по договори за услуги за дейности от проектното предложение на лица, които са изрично посочени в екипа на проекта и оценени от ЕК по програма „Цифрова Европа“.

1.3. Разходи за командировки (пътни, дневни и квартирни разходи и разходи за медицинска застраховка за времето на командировката в чужбина) в страната и чужбина, свързани с дейностите по проекта, в съответствие с Наредбата за командировките в страната и с Наредбата за служебни командировки и специализации в чужбина.

2. Други преки разходи:

2.1. Разходи за закупуване на оборудване и инструменти за целите на проекта, представляващи дълготраен материален актив (ДМА).

2.2. Разходи за амортизация на налично собствено оборудване и инструменти, доколкото те се използват, и за периода, през който се използват за проекта.

3. Разходи за материали и консумативи, необходими за изпълнение на дейностите по проекта;

4. Разходи за придобиване на специализиран софтуер (вкл. разходи за разработване на софтуер и лицензи за срока на изпълнение на проекта), представляващ дълготраен нематериален актив (ДНА).

5. Разходи за предоставяне на сертификат за финансово становище, ако е приложимо.

Разходите за сертификат за финансово становище (разходи за извършване на независим одит) са приложими в случаите, когато сумата на искането за плащане е равна или по-голяма от 750 000 евро (1 466 872,5 лв.) в съответствие с чл. 199, пар. 1, б. „г“ от Регламент (ЕС, Евратом) 2018/1046[[14]](#footnote-15).

В случаите, когато е приложимо, сертификат за финансово становище на финансовата документация по проекта, извършен от регистриран одитор в съответствие с Директива 2006/43/ЕО (или за публични органи: от компетентен независим държавен служител), следва да бъде приложено към първото искане за плащане в рамките на една финансова година, чиято стойност е равна или по-голяма от 750 000 евро (1 466 872,5 лв.) – искана безвъзмездна финансова помощ от ПНИИДИТ, и задължително се представя с окончателно искане за плащане. В случаите, когато такъв сертификат не е представен към исканията за междинно плащане, периодът на сертификата представен с окончателно искане за плащане следва да обхваща целия период на проекта. Одиторът проверява в съответствие с най-високите професионални стандарти дали декларираните от бенефициента разходи са действително извършени и платени, точни и допустими и гарантира, че финансовите отчети съответстват на условията на Административния договор за предоставяне на БФП и Одитния доклад (Приложение 15 към Условията за изпълнение).

6. Други разходи: разходи за разпространение и защита на резултатите, за преводи, публикации, обучения, сертификати, финансови гаранции.

7. Преки разходи за подизпълнители като задачите, които ще се изпълняват от подизпълнители и разходите за тях трябва да са заложени в бюджета по проекта и да са упоменати в договора, сключен по ПЦЕ. В това бюджетно перо са допустими разходи по сключени договори за изработка и услуга с физически лица, съгласно Закона за задълженията и договорите (ЗЗД)

8. Непреки разходи – единна ставка в размер 7% от общата стойност на допустимите категории разходи по т. 1-6. При определяне размера на единната ставка от преките разходи се изключват разходите за подизпълнители по т. 7

Разходите по двата компонента по настоящата процедура следва напълно да съответстват на разходите в подробният бюджет от проектното предложение в рамките на съответната конкурсна сесия по ПЦЕ

**ВАЖНО:** При попълване на формуляра за кандидатстване **всички категории Допустими разходи по всички проектни предложения следва да се разпределят между съответните категории региони на пропорционална основа – 16,67% за Регион в преход (Югозападен район) и 83,33% за По-слабо развити региони (Северозападен район, Северен централен район, Североизточен район, Югоизточен район, Южен централен район),** без допълнителна обосновка, отчитайки спецификите на процедурата и предвид факта, че ефектите от научноизследователската дейност на научноизследователските организации и дейностите по цифровизация се разпространяват върху територията на цялата страна, без значение от местоположението им. В тази връзка кандидата планира и разпределя разходите за „Регион в преход“ и за „По-слабо развити региони“ като в секция „Бюджет (в лева)“ от Формуляра за кандидатстване добавят бюджетни редове от трето ниво за съответните категории региони на пропорционална основа съгласно планираното в ПНИИДИТ – 16,67% за „Регион в преход“ и 83,33% за „По-слабо развити региони“.

## 14.3. Недопустими разходи

В допълнение, към общите недопустими разходи съгласно приложимото законодателство, по настоящата процедура чрез директно предоставяне на безвъзмездна помощ за недопустими **и за двата компонента** се считат и следните видове разходи:

* разходи за дейности, извършени извън периода на допустимост, който период е от датата на стартиране на проекта, съгласно сключения договор с ЕК по програма „Цифрова Европа“ и до крайния срок за изпълнение на договора - датата на представяне на финален отчет, но не по-късно от 31.12.2029 г.
* разходи за дейности, които за изцяло осъществени след изтичане на крайния срок за изпълнение на дейностите в рамките на проектното предложение.
* всички разходи за дейности, които не са включени в проектните предложения в рамките на съответната конкурсна сесия по ПЦЕ и в договора за финансиране с ЕК;
* разходи за дейности, които вече са финансирани от други публични източници, извън ПЦЕ;
* разходи за закупуване на дълготрайни активи втора употреба;
* разходи за строително-монтажни работи (СМР);
* разходи за закупуване на земя и сгради;
* разходи за закупуване или наемане на транспортни средства и съоръжения;
* с цел гарантиране в максимална степен на спазването на принципа за „ненанасяне на значителни вреди“, няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи за застраховки на активи, придобити по проекта;
* разходи за принос в натура;
* разходи за възстановим ДДС;
* разходи за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части и др. изключение на разходите за материали и консумативи, необходими за изпълнението на дейностите по проекта);
* разходи за банкови такси и комисионни;
* декларирани лихви от изпълнението на проекта;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/ задължения и др.);
* разходи за покриване на възможни бъдещи загуби или дългове;
* разходи, които се отнасят за дейности, които не са описани във Формуляра за кандидатстване или за които, от представеното описание, не може да се прецени за коя проектна дейност се отнасят и/или дали съответната дейност е допустима.

Управляващият орган може да нанесе корекции, както във Формуляра за кандидатстване, така и в бюджета на проекта във връзка с установени в процеса на оценката недопустими дейности и разходи и/или на конкретния бенефициент се дават указания и му се поставя срок за отстраняване на несъответствието.

## 15. Допустими целеви групи (ако е приложимо):

**И за двата компонента:** крайни ползватели на подкрепата по настоящата процедура са научноизследователски организации, висши училища, предприятия, включително, МСП, институции и ведомства, работещи в областта на научноизследователската и иновационна дейност.

## 16. Приложим режим на минимални/държавни помощи:

Процедурата предвижда **финансиране за осъществяване само на дейности с нестопански характер с**ъгласно т. 20 от Рамката за държавна помощ за научни изследвания, развитие и иновации (2022/C 414/01).

Проектите се финансират чрез Програмата „Цифрова Европа“ и по ПНИИДИТ и са насочени изключително към подкрепа на инфраструктури и научноизследователски организации, като проектите спазват всички регулации на Европейската комисия и не се предоставя нелоялно конкурентно предимство на определени компании или организации.

**Конкретни бенефициенти по настоящата процедура са следните:**

**Конкретен бенефициент по Компонент 1**- Институт „Големи данни в полза на интелигентното общество“ като самостоятелно юридическо лице в структурата на Софийския университет „Св. Климент Охридски“ (Институт GATE) за проект CU/CitiVerse по процедура DIGITAL-2023-CLOUD-AI-04-DEVELOPCITI по ПЦЕ и за проект DeployEMDS по процедура DIGITAL-2022-CLOUD-AI-03-DS-MOBILITY по ПЦЕ, така както е посочено в сключените с ЕК договори за финансиране, и

**Конкретен бенефициент по компонент 2** - научноизследователски организации (публични и частни) по смисъла на т. 16, буква ee от Рамката за държавна помощ за научни изследвания, развитие и иновации (C(2022) 7388 final), съответно по смисъла на чл. 2, т. 83 от Регламент (ЕС) № 651/2014 за обявяване на някои категории помощи за съвместими с вътрешния пазар в приложение на членове 107 и 108 от Договора, (OJ L 167, 30.6.2023), регистрирани на територията на България, които са сключили договор с Европейската комисия за финансиране на изпълнението на съответния проект, одобрен от оценителната комисия по съответния конкурс по ПЦЕ.

Въз основа на това, по настоящата процедура и за двата компонента се прилага **режим на „не-помощ“**, по реда на т. 21 от Рамката за държавна помощ за научни изследвания, развитие и иновации (C(2022) 7388 final) - **Рамката (2022 г.).**

**Допустими за подкрепа и по двата компонента на настоящата процедура са научноизследователски организации**, които попадат в обхвата на определението за „организация за научни изследвания и разпространение на знания“ по т. 16, буква ее) от Рамката (2022 г.)[[15]](#footnote-16),

Конкретния бенефициент - организация за научни изследвания и разпространение на знания следва да се използва почти изключително за нестопански дейности по смисъла на т. 20 от Рамката (2022 г.), а именно:

а) основните дейности на научноизследователските организации, по-специално:

i) обучение за по-голям брой човешки ресурси с по-добри квалификации. В съответствие със съдебната практика и практиката от решения на Комисията, и както е обяснено в Известието относно понятието за държавна помощ и Съобщението за УОИИ, общественото образование, организирано в рамките на националната образователна система, което е предимно или изцяло финансирано и контролирано от държавата, се счита за дейност с нестопанска цел;

ii) независими НИРД за повече знания и по-добро разбиране, включително съвместни НИРД, при които научноизследователската организация или инфраструктура участва в ефективно сътрудничество;

iii) широко разпространение на резултатите от научните изследвания при неизключителни и недискриминационни условия, например чрез преподаване, бази данни със свободен достъп, открити публикации или софтуер с отворен код.

б) дейностите по трансфер на знания, когато се извършват от научноизследователската организация или инфраструктура (включително от нейните отдели или дъщерни структури), или съвместно с научноизследователска инфраструктура, или от името на други такива субекти, и когато всички печалби от тези дейности се реинвестират в основните дейности на научноизследователската организация или инфраструктура. Възлагането на предоставянето на съответните услуги на трети страни посредством открити тръжни процедури не засяга нестопанското естество на тези дейности.

Стопанската дейност, осъществявана от Конкретния бенефициент, като научноизследователска организация, следва да бъде с чисто допълващ характер съгласно т. 21 от Рамката (2022 г.).

Когато научноизследователската организацията се използва почти изключително за извършването на нестопанска дейност, нейното финансиране може изцяло да попадне извън приложното поле на правилата за държавна помощ при условие че стопанската дейност остава с чисто допълващ характер, т.е. съответства на дейност, която е пряко свързана и необходима за функционирането на научноизследователската организация или инфраструктура или е неразривно свързана с нейната основна нестопанска дейност, и която е с ограничено приложно поле. За целите на Рамката (2022 г.) се счита, че това е така, ако стопанските дейности потребяват точно същите ресурси (като материали, оборудване, труд и постоянен капитал) като нестопанските дейности и ако капацитетът, отпускан всяка година за тези дейности, не надвишава 20 % от съответния общ годишен капацитет на субекта.

По смисъла на т. 22 от Рамката (2022 г.) примери за стопанска дейност са:

- отдаването под наем на съоръжения и лаборатории на предприятия, предоставянето на услуги на предприятия или извършването на възложени им по силата на договор научни изследвания, публичното финансиране на тези стопански дейности. и

Ако научноизследователска организация се използва както за стопански, така и за нестопански дейности, публичното финансиране попада в обхвата на правилата за държавна помощ само доколкото то обхваща разходи, свързани със стопанските дейности. Когато научноизследователската организацията или инфраструктура се използва почти изключително за извършването на нестопанска дейност, нейното финансиране може изцяло да попадне извън приложното поле на правилата за държавна помощ, при условие че стопанската дейност остава с чисто допълващ характер, т.е. съответства на дейност, която е пряко свързана и необходима за функционирането на научноизследователската организация или инфраструктура или е неразривно свързана с нейната основна нестопанска дейност, и която е с ограничено приложно поле. За целите на настоящата рамка Комисията ще счита, че това е така, ако стопанските дейности потребяват точно същите ресурси (като материали, оборудване, труд и постоянен капитал) като нестопанските дейности и ако капацитетът, отпускан всяка година за тези дейности, не надвишава 20 % от съответния общ годишен капацитет на субекта.

Предвид, че допустимите разходи за Конкретния бенефициент и по двата компонента по настоящата процедура не попадат в обхвата на приложимите разпоредби за държавни помощи и се реализира в режим „непомощ“,, бенефициентът се задължава да обособи в организационен и счетоводен аспект активите, пасивите, приходите и разходите за двата вида дейности – стопанска и нестопанска. Надлежното организационно и счетоводно разделяне на дейностите трябва да гарантира проследяемост на капацитета, отпускан всяка година за стопанската дейност като дял от съответния годишен капацитет на субекта.

**ВАЖНО!** Бенефициентът следва да има предвид, че правилата за държавна помощ изискват отделно счетоводно отчитане на стопанските и нестопанските дейности. Бенефициентът следва да поддържа отделна счетоводна отчетност за стопанските и нестопанските дейности, въпреки нестопанския характер на тези дейности по смисъла на правилата за държавни помощи. Това може да включва например използването на отделна счетоводна сметка или партида за приходите от технологичен трансфер, както и отделни разходни счетоводни сметки, подсметки, партиди или разходни центрове (според спецификата на счетоводния софтуер), чрез които да се проследява счетоводно реинвестирането на приходите от технологичен трансфер в основната дейност.

**ВАЖНО**: На етап кандидатстване за проследяване на горните условия и по-конкретно на условието за ясно разделяне и проследяване на нестопанските и стопанските дейности конкретният бенефициент представя Счетоводна политика към Формуляра за кандидатстване, която да доказва воденето на аналитична счетоводна отчетност, с която се гарантира отделяне на дейностите и разграничаване на приходите и разходите за стопанската и нестопанската дейност на кандидата. От представената счетоводна политика УО следва да се убеди, че условията на т. 19 и т. 21 от Рамката са изпълнени, като установи воденето на отделна счетоводна аналитичност, както за финансирането по проекта, така и за стопанските и нестопанските дейности на научноизследователска организация. От счетоводната политика трябва да е видна и стойността на прага на същественост за признаване на дълготрайните активи за организацията.

В процеса на изпълнение на проектното предложение УО ще прилага съответните контролни механизми, които гарантират изпълнението на проектните дейности в режим „непомощ“. УО ще извършва проверка и при установено превишаване на максималния праг от 20 % икономическа дейност от общия си годишен капацитет в годината/ите, в която/които е извършвал дейности по процедурата, размерът на допустимите разходи се коригира до максималния праг. Това е необходимо, защото условията на т. 21 от Рамката са задължителни за субекти, които получават публично финансиране за икономически дейности, без значение от източника на това финансиране и частта от капацитета, с който даден субект участва в конкретен проект финансиран с публични средства. В случай на неправомерно предоставени средства, същите подлежат на възстановяване при условията на Административния договор за предоставяне на безвъзмездна финансова помощ (Приложение 7 от Условията за изпълнение).

Управляващият орган си запазва правото да изисква доказателства относно правилата за предоставяне на безвъзмездна финансова помощ в режим „непомощ“, с цел удостоверяване на съответствието с разпоредбите на Рамката.

Процедурата предвижда **финансиране за осъществяване само на дейности с нестопански характер с**ъгласно т. 20 от Рамката за държавна помощ за научни изследвания, развитие и иновации (2022/C 414/01).

## 17. Хоризонтални политики:

**При изпълнение на проектното предложение конкретните бенефициенти и по двата компонента се задължава да спазва чл. 9 от Регламент (ЕС) 2021/1060 относно следните хоризонтални принципи:**

- устойчиво развитие, включително опазване на околната среда, на равенството между мъжете и жените, на равните възможности и недискриминация, включително достъпност за хора с увреждания;

- принципите, заложени в Хартата на основните права на ЕС и Конвенцията на ООН за правата на хората с увреждания (КПХУ) съгласно Насоките за прилагането им, които са изготвени за периода 2021-2027 и достъпни на интернет адрес <https://www.eufunds.bg/bg/node/8220>;

- за устойчиво развитие и ненанасяне на значителни вреди по смисъла на член 9 от Регламент (ЕС) 2021/1060.

За удостоверяване на съответствието на проектното предложение с хоризонталните принципи, включително с принципа за „ненанасяне на значителни вреди“, при подаване на проекта кандидатите декларират посоченото обстоятелство в Декларация при кандидатстване **(Приложение 1**) Приложима по компонент 1 и Компонент 2 за всички публични организации или Декларация при кандидатстване по Компонент 2 за частни научноизследователски организации **(Приложение 2**), както и задължително представят информация в т. „Допълнителна информация, необходима за оценка на проектното предложение“ на Формуляра за кандидатстване за съответствие на проектното предложение с всеки от хоризонталните принципи.

Допълнително, в края на изпълнението на проекта конкретните бенефициенти и по двата компонента подлежат на контрол, който да удостовери спазването на изискванията на европейското и национално законодателство. За удостоверяване на съответствието на проектното предложение с хоризонталните принципи от конкретните бенефициенти се изисква да бъде предоставена информация в рамките на всеки междинен и окончателния технически и финансов отчет.

**В допълнение по отношение на принципа за устойчивост и „ненасяне на значителни вреди“ се обосновава съответствие на проектното предложение с всяка една от шестте екологични цели:**

а) смекчаване на изменението на климата;

б) адаптиране към изменението на климата;

в) устойчиво използване и опазване на водните и морските ресурси;

г) преход към кръгова икономика;

д) предотвратяване и контрол на замърсяването;

е) защита и възстановяване на биологичното разнообразие и екосистемите.

**С цел гарантиране в максимална степен на спазването на принципа за „ненанасяне на значителни вреди“, няма да се подкрепят:**

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

**Подробна информация относно спазване на принципа за устойчивост и „ненанасяне на значителни вреди“ е налична в Приложение 5 към Условията за кандидатстване.**

## 18. Продължителност на процедурата:

Продължителността на процедурата и по двата компонента е 5 (пет) години от 2025 г. до 2029 г., но **не по-късно от 31.12.2029 г.**

Дейностите и разходите по процедурата са допустими до 31.12.2029 година.

Планираната продължителност на предвидените за изпълнение проекти не следва да надвишава заложения срок в месеци, посочен в подписания договор за финансиране с ЕК по ПЦЕ по съответната процедура.

## 19. Ред за оценяване на проектните предложения:

Проектните предложения, които ще бъдат разглеждани и по двата компонента по настоящата процедура за директно предоставяне, следва да са преминали процеса на оценка от страна на DG CONNECT на Европейската комисия (ЕК) по процедури на програма „Цифрова Европа“ и за тях да има сключени договори за финансиране с ЕК.

В рамките на ПНИИДИТ оценката на проектните предложения и по двата компонента по процедурата се извършва от Комисия, определена със заповед на Ръководителя на Управляващия орган. Проектното предложение се оценява за съответствие с предварително одобрените от Комитета за наблюдение на ПНИИДИТ, Методология и критерии за подбор на операции по процедурата, в зависимост по кой Компонент е кандидата по настоящата процедура, **посочени в т. 20 „Критерии и методика за оценка на проектните предложения“ от настоящите условия и „Критерии и методика за оценка“ (Приложение 3)** от Условията за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на проектните предложения.

В случай на установени в процеса на оценката нередовности, непълноти и/или несъответствия на проектното предложение, Управляващият орган изпраща на кандидата уведомление за тях, като определя срок за отстраняването им, който не може да бъде по-кратък от 1 (една) седмица. Искането за предоставяне на информация/документи се изпраща чрез Информационната система за управление и наблюдение на средствата от Европейските фондове при споделено управление в България (ИСУН), чрез електронния профил на кандидата, за което той ще бъде известен електронно - чрез електронния адрес, асоцииран към неговия профил. Предвид това, промени в профила на кандидата в ИСУН са невъзможни. За дата на получаване на искането за документи/разяснения се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата.

Подавайки проектното предложение електронно, кандидатът се съгласява комуникацията по време на оценката да се провежда единствено чрез ИСУН, в профила, от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод на и във връзка с производството по предоставяне на безвъзмездна финансова помощ. Кандидатът представя изисканите допълнителни разяснения и/или документи по електронен път чрез ИСУН.

Допуснатите от кандидата нередовности, непълноти и/или несъответствия могат да доведат до препоръки от страна на Управляващия орган за отстраняване на установените нередовности, непълноти и/или несъответствия с оглед постигане на съответствие с критериите за оценка. В уведомлението задължително се съдържа информация, че неотстраняването на установените нередовности може да доведе до прекратяване на производството по отношение на кандидата. Срокът за оценка на проектното предложение спира да тече до датата на отстраняването им. В случай че кандидатът не отстрани в срок нередовност, непълнота и/или несъответствие с изискванията, процедурата може да бъде прекратена.

При наличие на положителен резултат от оценяването, Ръководителят на Управляващия орган в едноседмичен срок от приключване на оценяването взема решение за предоставяне на безвъзмездна финансова помощ за одобреното проектно предложение. Решението на Ръководителя на Управляващия орган се обективира в Административен договор с кандидата. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

Подробно описание на техническия процес, свързан с електронното кандидатстване и представянето на допълнителна информация/документи, е посочено в Ръководство за потребителя за модул „Е-кандидатстване“ – **Приложение 4** към Условията за кандидатстване).

## 20. Критерии и методика за оценка на проектните предложения:

Оценката и по двата компонента по настоящата процедура се извършва въз основа на критерии, одобрени от Комитета за наблюдение на ПНИИДИТ 2021-2027 (КН на ПНИИДИТ), подробно описани в **Приложение 3** към Условията за кандидатстване. Методологията и критериите не подлежат на изменение по време на провеждането на оценката. При извършването на оценката се проверява дали проектното предложение отговаря на всички критерии, като за всеки критерий се поставя оценката „ДА“, „НЕ“ или „Н/П“ (неприложимо).

В процеса на оценка на съответствието на кандидатите и проектните предложения с настоящите Условия за кандидатстване, ще бъде проверявано дали:

- е сключен договор с ЕК по процедура по програма „Цифрова Европа“ и кандидатите по настоящата процедура са посочени в него;

- кандидатите по настоящата процедура са попълнили формуляр за присъединяване по договора по програма „Цифрова Европа“;

- са налице всички документи, представени и попълнени съгласно изискванията, посочени в т. 22 от Условията за кандидатстване;

- въз основа на Формуляра за кандидатстване и представените документи е налице съответствие на кандидатите и дейностите с критериите за допустимост, посочени в Условията за кандидатстване, в т.ч., чеима издадено писмо за подкрепа за проектното предложение от страна на Министерство на иновациите и растежа преди кандидатстването на кандидата пред програма „Цифрова Европа“.

**ВАЖНО:** В случай че по време на оценката се установи наличие на недопустими или необосновани дейности/разходи, Управляващият орган си запазва правото да отстрани заложените от кандидата дейности/разходи. В този случай Комисията за оценка може служебно да нанесе корекции в т. „Бюджет“ от Формуляра за кандидатстване (премахва/коригира съответните разходи от бюджета на проекта) или да предостави на кандидата указания и срок за отстраняване на установените нередовности, непълноти и/или несъответствия.

## 21. Начин на подаване на проектните предложения:

Подаването на Формуляра за кандидатстване се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от ЕФСУ, **раздел „Европейски фондове при споделено управление (2021-2027)“**, единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН 2020 се извършва по следния начин: кандидатът влиза в ИСУН 2020, след регистрация чрез имейл и парола, избира настоящата процедура чрез директно предоставяне от „Отворени процедури“ и създава ново проектно предложение.

Подготовката и подаването на проектното предложение в ИСУН се извършва съгласно инструкциите в „Ръководство за потребителя за модул „Е-кандидатстване“ (**Приложение 4**).

**Проектното предложение се подава електронно чрез ИСУН, като се подписва с валиден КЕП към датата на кандидатстване от законния представител на кандидата.**

Препоръчително е проектното предложение да се подава винаги от профила на кандидата, а не от друг профил, тъй като впоследствие именно този профил ще бъде използван за комуникация с Управляващия орган и за отстраняване на установените нередовности по време на оценката на проектното предложение. По време на оценката, комуникацията с кандидата и отстраняването на нередовностите по подаденото проектно предложение ще се извършват електронно чрез профила на кандидата в ИСУН, от който е подаден проектът и промени на посочения профил (вкл. промяна на имейл адреса, асоцииран към съответния профил) са недопустими.

Изискващите се съгласно т. 22 от Условията за кандидатстване придружителни документи към формуляра за кандидатстване също се подават изцяло електронно. Посочените документи се описват в т. „Прикачени документи“ от Формуляра преди подаването му. Изискуемите документи се представят на български език без корекции. Документ, чийто оригинал е на чужд език, се представя и в превод на български език, с изключение на подписания договор с ЕК по програма „Цифрова Европа“ и приложенията към него.

**ВАЖНО:** Проектното предложение се подава електронно чрез ИСУН 2020, като се подписва с КЕП от законния представител на кандидата или надлежно оправомощено за целите на подаване на проектното предложение лице. При оправомощаване следва да се приложи документ за оправомощаване, подписан с КЕП от законния представител на кандидата. В случаите, когато кандидатът се представлява **само заедно** от няколко физически лица, проектното предложение се подписва от всяко от тях при подаването.

До приключването на работата на Оценителната комисия кандидатът има възможност да оттегли своето проектно предложение като подаде писмено искане пред УО.

След обявяването на процедурата, Управляващият орган изпраща покана до кандидатите, посочен в т. 11 от настоящите Условия за кандидатстване, с което ги информира за възможностите за кандидатстване.

## 22. Списък на документите, които се подават на етап кандидатстване:

**I. Кандидатът по настоящата процедура чрез директно предоставяне следва да представи следните документи, по изцяло електронен път чрез ИСУН 2020:**

**а/ Документ за упълномощаване/оправомощаване от** кандидата и по двата компонента на лице, което не е официален представител на кандидата, да подаде проектното предложение. Документът за упълномощаване/оправомощаване се изготвя по образец на кандидата и се подписва с валиден КЕП от лице, което е официален представляващ на кандидата и е вписано като такъв в Регистър БУЛСТАТ за кандидати публични организации за двата компонента или в ТР и регистър на ЮЛНЦ за кандидати частни организации по Компонент 2.

*Документът за упълномощаване/оправомощаване не е задължителен, а се изисква само в случай, че проектното предложение е подадено от лице, различно от официалния представител на кандидата.*

**б/ Декларация при кандидатстване – Приложение 1**, приложима по двата компонента за кандидати публични организации

ИЛИ

**в/ Декларация при кандидатстване по Компнент 2 за частни организации – Приложение 2**

Декларацията по **буква б/** или **буква в/** се подава и подписва с валиден КЕП от официалния/те представляващ/и на кандидата, които са вписани като такива в Регистър БУЛСТАТ за кандидати публични организации за двата компонента или в ТР и регистър на ЮЛНЦза кандидати частни организации по Компонент 2.

Допустими са следните варианти на подписване на декларацията по буква б/ за кандидати публични организации за двата компонента или буква в/ за кандидати частни организации по Компонент 2.

Вариант 1: Декларациите се прилагат в раздел „Прикачени документи” от Формуляра за кандидатстване Декларацията по **буква б/** или по **буква в/** се попълва по образец и се подписват с валиден КЕП от съответните лица, официално представляващи кандидата и се прикачва в раздел „Прикачени документи” от Формуляра. В случай че е възприет подход на подписване на документите с КЕП, то е препоръчително подписването да е чрез attached signature – файл и подпис в един документ (подписът да се съдържа в документа).

Вариант 2: Релевантната информация се декларира от кандидата в т. „E-ДЕКЛАРАЦИИ“ на Формуляра на кандидатстване. Декларацията по **буква б/** или по **буква в/** се подава и подписва с валиден КЕП от ВСИЧКИ лица, които са официални представляващи на кандидата и са вписани като такива в Регистър БУЛСТАТ/ТР и регистъра на ЮЛНЦ (вкл. прокурист/и, ако е приложимо), независимо дали представляват Кандидата заедно и/или поотделно, тъй като релевантната информация се декларира от кандидата в т. „E-ДЕКЛАРАЦИИ“ на Формуляра на кандидатстване.

Декларациите по **букви б/** и **в/** НЕ са изискуеми, в случай че Формулярът за кандидатстване се подава и подписва с валиден КЕП от официален представляващ на кандидата, вписан в Регистър БУЛСТАТ/ТР и регистъра на ЮЛНЦ, и в случай че релевантната информация е декларирана от кандидата в т. „E-ДЕКЛАРАЦИИ“ на Формуляра на кандидатстване.

В случаите, когато кандидатът се представлява САМО ЗАЕДНО от няколко физически лица, декларациите по **букви б/** и **в/** НЕ са изискуеми, в случай че Формулярът за кандидатстване се подава и подписва с валиден КЕП от всяко от тях, и релевантната информация е декларирана от кандидата в т. „E-ДЕКЛАРАЦИИ“ на Формуляра на кандидатстване.

**г/ Подписан договор с ЕК в т.ч. с всички приложения към него** по съответната процедура на програма „Цифрова Европа“, приложимо за кандидати и по двата компонента

**д**/ **Счетоводна политика,** изготвена съгласно приложимите счетоводни стандарти, която да доказва воденето на аналитична счетоводна отчетност и се гарантира отделяне на дейностите и разграничаване на приходите и разходите за стопанската и нестопанската дейност на кандидата и по двата компонента.

От представената счетоводна политика УО следва да се убеди, че условията на т. 19 и т. 21 от Рамката са изпълнени, като установи воденето на отделна счетоводна аналитичност, както за финансирането по проекта, така и за стопанските и нестопанските дейности на научноизследователска организация. От счетоводната политика трябва да е видна и стойността на прага на същественост за признаване на дълготрайните активи за организацията.

В случай че в Счетоводната политика не е представен стойностния праг на същественост, оценката на допустимостта на разходите за ДМА и ДНА ще бъде извършвана съгласно стойностния праг на същественост, определен в чл. 50 и чл. 51 от ЗКПО (700 лева).

**е/ Документи, удостоверяващи актуалното състояние и реалните собственици на Кандидата по Компонент 2, който е частна организация** (ако е приложимо), в случай че собственик на Кандидата или свързани с него лица е чуждестранно лице. Документ, чийто оригинал е на чужд език, се представя и в превод на български език.

Кандидатът следва да има предвид, че с подаването на Формуляра за кандидатстване и по двата компонента по настоящата процедура, се съгласява личните данни на физическите лица, които могат да бъдат подавани във връзка с проекта, включително за целите на отчитането му, да се ползват съгласно Регламент (ЕС) 2016/679 на Европейския парламент на Съвета от 27.04.2016 г. относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО и Закона за защита на личните данни. Посоченото се декларира от кандидата при подаване на проектното предложение в Декларацията при кандидатстване (**Приложение 1**).

**ВАЖНО:** Кандидатът следва да се увери, че всички документи са представени в изискуемата форма съгласно изискванията на настоящите Условия за кандидатстване.

Кандидатът следва да попълни Формуляр за кандидатстване и да приложи горепосочените документи, както и да се увери, че всички документи са представени в изискуемата форма (всички декларации са попълнени по образец и са подписани с КЕП, съгласно изискванията на настоящите Условия за кандидатстване).

**II. С цел проверка и удостоверяване на съответствието на кандидат по Компонент 2, който е частна организация с изискванията на чл. 7 от ПМС № 23/2023 г. УО ще извършва служебни проверки, включително и чрез Информационната система за мониторинг на европейски и национални стратегии и регионална политика – МОНИТОРСТАТ (поддържана от НСИ) по отношение на следните обстоятелства:**

1. **Липса на задължения** по отношение на кандидата по чл. 162, ал. 2, т.8 от ДОПК в Националната агенция за приходите;
2. **Липса на задължения към НАП**, **общината по седалището на УО** (Столична община) и по седалище на кандидата по реда на чл. 162, ал. 2, т. 1 от ДОПК;

**ВАЖНО:** Кандидат по Компонент 2, който е частна организация, чиито задължения по реда на чл. 162, ал. 2, т. 1 от ДОПК (общо от служебните проверки към НАП, общината по седалището на УО (Столична община) и по седалище на кандидата са повече от 1 на сто от сумата на годишния общ оборот за последната приключена финансова година или са повече от 50 000 лв., имат право да представят доказателства, че са предприели мерки, които гарантират тяхната надеждност. За тази цел кандидатът може да представи следните документи:

- документ за извършено плащане, или

- споразумение, издадено от оторизираните за това лица, изброени в чл. 184 от ДОПК (изискването е приложимо при задължения към НАП), от което да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения;

- споразумение, издадено от оторизираните за това лица, изброени в чл. 4, ал. 7 от Закона за местните данъци и такси (изискването е приложимо при задължения към съответната община), от което да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**ВАЖНО:** Следва да имате предвид че следните документи, не удостоверяват горе- посочените обстоятелства:

- Протокол от проведена среща с представители на НАП и кандидата и/или Протокол за действия по изпълнение на публично вземане, съгласно които се констатира размера на съществуващото задължение и кандидатът поема ангажимент за внасяне на текущите си задължения и погасяване на просрочените си задължения за данъци; ИЛИ

- Протокол от проведена среща с представители на общинската администрация и кандидата и/или Протокол за действия по изпълнение на публично вземане, съгласно които се констатира размера на съществуващото задължение и кандидатът поема ангажимент за внасяне на текущите си задължения и погасяване на просрочените си задължения за данъци.

Посочените протоколи не съответстват на изискванията на Данъчно осигурителния процесуален кодекс (глава 22 от ДОПК, чл. 183 – чл. 187).

1. **Проверка за съдимост на лицата, които са официални представляващи на кандидата** по Компонент 2, който е частна организация **и са вписани като такива в ТР и регистъра на ЮЛНЦ;**
2. **Проверка за влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки;**

Кандидат по Компонент 2, който е частна организация, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки, има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки.

Мерки за надеждност за установени нарушения по чл. 61, ал. 1, чл. 62, ал. 1 или 3, чл. 63 от КТ биха могли да бъдат доказани с представяне например (но не само) на следните документи:

- вътрешноорганизационни актове за спазване изискванията на КТ, издадени с цел да не се допуска в бъдеще такова нарушение;

- създаване/вменяване на специализирани звена/длъжности, които да следят за предотвратяване на нарушенията на трудовото законодателство;

- доклади за резултатите от проверка на изпълнението на техническите, организационните и кадрови мерки;

- писмо от изпълнителния директор на ИА "Главна инспекция по труда", че кандидатът е доказал по предвидения в чл. 45, ал. 2, т. 2 от ППЗОП ред, че е предприел мерки за надеждност;

- други актове, отразяващи предприетите мерки.

Представените доказателства ще бъдат разглеждани и преценявани от УО като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**Кандидат по Компонент 2, който е частна организация следва да представяи официални документи за удостоверяване на посочените в т.II обстоятелства в случай че по отношение на тях не може да се извърши служебна проверка.**

## 23. Краен срок за подаване на проектните предложения:

Ще се прилага процедура чрез директно предоставяне с краен срок за подаване на проектни предложения не може да бъде по-кратък от 60 дни от датата на обявяване на процедурата, съгласно чл. 12, ал. 2 от ПМС № 23/2023 г. и по Компоненти, както следва:

**Компонент 1 - Крайният срок е 16:30 часа на 16.03.2026 г.**

**Компонент 2 е с четири периода за кандидатстване:**

**1) От датата на обявяване на процедурата – краен срок 16:30 часа на 16.03.2026 г.**

**2) Началната дата 09:00 часа на 04.05.2026 г. – краен срок 16:30 часа на 15.06.2026 г.**

**3) Началната дата 09:00 часа на 01.03.2027 г. – краен срок 16:30 часа на 14.06.2027 г.**

**4) Началната дата 09:00 часа на 11.01.2028 г. – краен срок 16:30 часа на 31.03.2028 г.**

По двата компонента по настоящата процедура чрез директно предоставяне на безвъзмездна финансова помощ кандидатът може да поиска разяснения по документите в срок до три седмици преди изтичането на срока за кандидатстване. Разясненията се утвърждават от Ръководителя на Управляващия орган, като се дават по отношение на Условията за кандидатстване, но не съдържат становище относно качеството на проектното предложение.

Въпросите/исканията за разясненията от страна на кандидата се задават в писмена форма чрез електронната система ИСУН 2020, секция „Разяснения по процедурата“.

Разясненията се съобщават на всички заинтересовани лица, като се публикуват в ИСУН 2020 заедно с Условията за кандидатстване в процедурата чрез директно предоставяне и на интернет страницата на ПНИИДИТ на адрес: <https://pniidit.egov.bg/wps/portal/program-niidit/home> и <https://www.mig.government.bg/> в 10- дневен срок от получаване на искането, но не по-късно от две седмици преди изтичането на срока за кандидатстване по процедурата.

## 24. Адрес за подаване на проектните предложения/концепциите за проектни предложения:

Формулярът за кандидатстване по двата компонента по настоящата процедура се подават по електронен път чрез ИСУН 2020 на следния интернет адрес: <https://eumis2020.government.bg>.

## 25. Допълнителна информация

**Решение за предоставяне на безвъзмездна финансова помощ и сключване на Административен договор.**

При наличие на положителен резултат от оценяването Ръководителят на Управляващия орган на ПНИИДИТ в едноседмичен срок от приключване на оценяването взема решение за предоставяне на безвъзмездна финансова помощ по всяко одобрено проектно предложение.

Решението на Ръководителя на Управляващия орган се обективира в **Административен договор за директно предоставяне на безвъзмездна финансова помощ** с конкретния бенефициент. Одобреният проект и документите по чл. 26, ал. 1 от ЗУСЕФСУ в частта, определяща условията за изпълнение, са неразделна част от договора.

При одобрен оценителен доклад конкретният бенефициент следва да представи:

**1. Актуална** **Декларация при кандидатстване, както следва:**

**- Декларация при кандидатстване – Приложение 1, приложима по двата компонента за кандидати публични организации**

**ИЛИ**

**- Декларация при кандидатстване по Компонент 2 за частни организации – Приложение 2**

**2. За целите на изпълнението и електронното отчитане на проекта**, конкретният бенефициент и по двата компонента следва самостоятелно да създаде потребителски профили за достъп до ИСУН, като използва функционалностите на системата. Потребителският профил за електронно отчитане се създава от конкретния бенефициент в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента до ИСУН** (**Приложение 8** към Условията за изпълнение) и/или **Заявление за профил за достъп на упълномощени от бенефициента лица до ИСУН** (**Приложение 9** към Условията за изпълнение) – подписано с валиден КЕП от законния представител на кандидата и е вписан като такъв в ТР и РЮЛНЦ. В случаите, когато кандидатът се представлява заедно от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на Административния договор с конкретния бенефициент.

Заедно с договора на кандидата се изпраща и **Заявление за профил за достъп на ръководител на бенефициента до ИСУН 2020 (Приложение 8** към Условията за изпълнение**) и/или Заявление за профил за достъп на упълномощени от бенефициента лица до ИСУН 2020 (Приложение 9** към Условията за изпълнение**)**. Заявлението се подписва с валиден КЕП от лице, което е официален представляващ на кандидата и е вписан като такъв в ТР и РЮЛНЦ. В случаите, когато кандидатът се представлява заедно от няколко физически лица, заявлението се попълва и подписва от всички тях.

**3.** В случай че кандидата желае да упълномощи лице, различно от официалния представляващ/официалните представляващи на Кандидата, да сключат Административния договор за предоставяне на безвъзмездна финансова помощ (АДПБФП) чрез пълномощник, представят и нотариално заверено **Пълномощно за подписване на договора за БФП** с бенефициента. Пълномощното се подава чрез ИСУН подписано с валиден КЕП от лице, което е официален представляващ на кандидата и е вписано като такъв в Регистър БУЛСТАТ/ТР и регистъра ЮЛНЦ. Когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

**С одобрен кандидат и по двата компонента, по отношение на когото е налице неприключена проверка по сигнал за нередност, може да бъде сключен административен договор за предоставяне на безвъзмездна финансова помощ. В този случай в поканата за сключване на договор УО информира кандидата за обстоятелството, че ако е налице „активен“ сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:**

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи,  Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

**Не може да бъде сключен договор за предоставяне на безвъзмездна финансова помощ с одобрен кандидат, по отношение на когото е налице активна нередност.**

**Няма да бъде сключван административен договор с конкретния бенефициент и по двата компонента, когато са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях. При наличие на някое от посочените обстоятелства, покана по чл. 36, ал. 2 от ЗУСЕФСУ до конкретния бенефициент по двата компонента по настоящата процедура не се изпраща.**

**При наличие на някое от посочените обстоятелства, покана за сключване на административен договор до съответния кандидат не се изпраща.**

Решение за прекратяване на процедурата чрез директно предоставяне и по двата компонента може да се вземе при следните случаи:

- Когато няма постъпило проектно предложение, в случай че е определен краен срок за подаване или когато всички подадени проектни предложения са оттеглени.

- При спиране на финансирането по съответната програма или на част от нея.

- В случай че конкретният бенефициент не отстрани в срок нередовност/и, непълнота/и и/или несъответствие/я с изискванията.

Индивидуалният административен акт (решение за прекратяване за предоставяне на безвъзмездна финансова помощ) се издава на кандидата като електронен документ по реда на Закона за електронното управление и се съобщава на конкретния бенефициент чрез системата ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикача и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Конкретният бенефициент може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

## 26. Приложения към Условията за кандидатстване:

**Приложения за попълване:**

Декларация при кандидатстване – **Приложение 1**

Декларация при кандидатстване по Компонент 2 за частни организации – **Приложение 2**

**Приложения за информация:**

Критерии и методика за оценка – **Приложение 3**

Ръководство за потребителя за модул „Е-кандидатстване“ – **Приложение 4**

Информация относно спазване на принципа за „ненанасяне на значителни вреди“ **– Приложение 5**

Използвани съкращения и основни дефиниции - **Приложение 6**

1. Настоящата процедура е разработена в съответствие с Методология и критерии за подбор на операция Допълващо финансиране на одобрени от Европейската комисия проекти по програма „Цифрова Европа“, одобрена на Петото официално заседание на Комитета за наблюдение, което се проведе на 22.11.2024 г.- за КОМПОНЕНТ 1 и с Методология и критерии за подбор на операция Допълващо финансиране на одобрени от Европейската комисия проекти по програма „Цифрова Европа“ – фаза 2, одобрена на Шестото официално заседание на Комитета за наблюдение, проведено на 07.03.2025 г. –за КОМПОНЕНТ 2. [↑](#footnote-ref-2)
2. Съгласно чл. 63, параграф 4 от Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (РОР).

   Съгласно чл. 58, ал. 2 от ЗУСЕФСУ, „Допустими са разходи по проекти, които се осъществяват в рамките на програмния район на съответната програма по чл. 3, ал. 2 или когато се осъществяват извън него, при условие че допринасят за целите на програмата.“ [↑](#footnote-ref-3)
3. В съответствие с ПМС № 50 от 8 май 2025 г. за преобразуване на институт GATE в структура на СУ „Климент Охридски“ като самостоятелно юридическо лице в структурата на СУ [↑](#footnote-ref-4)
4. Приложими са и двата акронима по настоящата процедура. [↑](#footnote-ref-5)
5. <https://www.mig.government.bg/wp-content/uploads/2022/12/isis-2021-2027.pdf> [↑](#footnote-ref-6)
6. Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. [↑](#footnote-ref-7)
7. Към датата на обявяване на процедурата стойността, посочена в чл. 54, ал. 5 от Закона за обществените поръчки, е 50 000 лв. [↑](#footnote-ref-8)
8. 1) зачитането на основните права и спазването на Хартата на основните права на Европейския съюз; 2) равенството между мъжете и жените, интегрирането на принципа на равенство между половете и отчитането на социалните аспекти на пола; 3) недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация; 4) достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания ); 5) целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“. [↑](#footnote-ref-9)
9. Допълнителна информация относно спазване на принципа за „ненанасяне на значителни вреди“ е налична в Приложение 5. [↑](#footnote-ref-10)
10. Определение и допълнителна информация относно спазване на принципа за „ненанасяне на значителни вреди“ са налични в Приложение 5 към Условията за кандидатстване. [↑](#footnote-ref-11)
11. Това изключение не се прилага за действия по тази мярка в инсталации, предназначени изключително за третиране на опасни отпадъци, които не подлежат на рециклиране, и за съществуващи инсталации, при които действията по тази мярка имат за цел повишаване на енергийната ефективност, улавяне на отработени газове за съхранение или използване или оползотворяване на материали от пепел от изгаряне, при условие че тези действия по тази мярка не водят до увеличаване на капацитета на инсталациите за преработка на отпадъци или до удължаване на жизнения цикъл на инсталациите; доказателства за това се представят за всяка инсталация. [↑](#footnote-ref-12)
12. Това изключение не се прилага за действия по тази мярка в съществуващи заводи за механично биологично третиране, при които действията по тази мярка са предназначени за повишаване на енергийната ефективност или за модернизиране на дейностите по рециклиране на разделени отпадъци за компостиране на биоотпадъци и анаеробно разграждане на биоотпадъци, при условие че тези действия по тази мярка не водят до увеличаване на капацитета на предприятията за преработка на отпадъци или до удължаване на жизнения цикъл на инсталациите; доказателства за това се представят за всяка инсталация [↑](#footnote-ref-13)
13. В съответствие с Регламент (ЕС, Евратом) 2024/2509 печалбата се определя като надвишаването на постъпленията спрямо допустимите разходи направени от бенефициента по съответния проект в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода, генериран от дейностите по проекта. [↑](#footnote-ref-14)
14. Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (PE/99/2023/REV/1). [↑](#footnote-ref-15)
15. „Организация за научни изследвания и разпространение на знания“ означава: субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране, чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания. Когато тези субекти упражняват също така и стопански дейности, финансирането, разходите и приходите от тези стопански дейности трябва да се отчитат отделно. Предприятия, които могат да окажат решаващо влияние върху такъв субект, например в качеството на акционери или членове, не могат да се ползват от преференциален достъп до постигнатите от него резултати. [↑](#footnote-ref-16)